早上凌霄第六峰入紫谿禮白鶴觀祠
作者：于鵠
朝代：唐

paragraphs: 路轉第六峰，傳是十里程。
放石試淺深，䃂壁虵鳥驚。
欲下先襞衣，路底避枯莖。
迴途歇嵌窟，整帶重冠纓。
及到紫石溪，晻晻已天明。
漸近神仙居，桂花濕溟溟。
陰苔無人蹤，時得白鶴翎。
忽然見朱樓，象牌題玉京。
沈沈五雲影，香風散縈縈。
清齋上玉堂，窗戶懸水精。
青童撞金屑，杵臼聲丁丁。
膻腥遙問誰，稽首稱姓名。
若容在溪口，願乞殘雲英。